
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	28 aprilie 2009

	Nr.
	27/221 


R A P O R T

asupra proiectului de Lege pentru aprobarea Ordonanţei de urgenţă a Guvernului nr.6/2009 privind instituirea pensiei sociale minime garantate
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 202 din 18 martie 2009, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.6/2009 privind instituirea pensiei sociale minime garantate.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.80/16.02.2009)

· avizul favorabil al Comisiei pentru buget, finanţe şi bănci (nr.22/231/01.04.2009)

· avizul favorabil al Comisiei juridice, de disciplină şi imunităţi (nr.31/364/31.03.2009)

· avizul favorabil al Comisiei pentru egalitatea de şanse pentru femei şi bărbaţi (nr.37/247/06.04.2009).

Proiectul de lege are ca obiect de reglementare instituirea pensiei sociale minime garantate, la nivelul de 300 lei, începând cu data de 1 aprilie 2009 şi de 350 lei, începând cu data de 1 octombrie 2009.


Începând cu anul 2010, nivelul pensiei minime garantate se va stabili anual, prin legea bugetului de stat, în raport cu evoluţia indicatorilor macroeconomici şi cu resursele financiare.


Beneficiază de pensia socială minimă garantată, pensionarii din sistemul public de pensii, cu domiciliul în România, indiferent de data înscrierii la pensie, dacă nivelul cuantumului pensiei, cuvenit sau aflat în plată, stbilit în conformitate cu Legea nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare, se situează sub nivelul pensiei sociale minime garantate, diferenţa suportându-se de la bugetul de stat, prin bugetul Ministerului Muncii, Familiei şi Protecţiei Sociale. 

Comisia propune Plenului Camerei Deputaţilor aprobarea proiectului de lege în forma prezentată de Senat, în vederea creării cadrului necesar acordării acestui tip de pensie pentru îmbunătăţirea sistemului de protecţie socială în concordanţă cu priorităţile naţionale având în vedere faptul că, în prezent există pensii din sistemul public al căror nivel se situează sub nivelul veniturilor care pot asigura beneficiarilor un minim nivel de trai. Prin acest proiect de lege se doreşte să fie încurajată solidaritatea cu persoanele cele mai vulnerabile, precum şi evitarea excluderii sociale a unei părţi din pensionarii sistemului public de pensii în contextul crizei economice actuale.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 22 aprilie 2009 au participat, în conformitate cu prevederile art.55 din Regulamentul Camerei Deputaţilor:

· domnul Marius Lazăr - Secretar de Stat în cadrul Ministerului Muncii, Familiei şi Protecţiei Sociale;
· doamna Doina Pârcălabu - Preşedintele Casei Naţionale de Pensii şi alte Drepturi de Asigurări Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 16 martie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

Întocmit,

Expert parlamentar Sorina Steliana SZABO










1/3
PAGE  
3/3

[image: image1.png]